मनाङले जेसिज कप खेल्ने
जिल्लामा पहिलोपल्ट हुन लागेको सर्वाधिक पुरस्कार राशिको फुटबल प्रतियोगितामा मनाङ–मस्र्याङ्दी क्लबले सहभागिता जनाउने भएको छ । 
चितवन — जिल्लामा पहिलोपल्ट हुन लागेको सर्वाधिक पुरस्कार राशिको फुटबल प्रतियोगितामा मनाङ–मस्र्याङ्दी क्लबले सहभागिता जनाउने भएको छ ।  नारायणगढ जेसिजको आयोजनामा हुने ‘प्रथम ई–प्लानेट जेसिज कप राष्ट्रिय फुटबल’ को समय सरेसँगै मनाङले सहभागिता जनाउन लागेको हो । भदौ १० देखि १९ सम्म हुने भनिएको प्रतियोगिता वर्षाका कारण भदौ १७ देखि २६ सम्मका लागि सरेको हो । समय सरेपछि मनाङ आउन तयार भएको आयोजक नारायणगढ जेसिजका अध्यक्ष बाबुराम रामदामले बताए । ‘पहिला राष्ट्रिय टिममा खेलाडी भएकाले समस्या भएको भन्दै मनाङले आउन आनाकानी गरेको थियो,’ उनले भने, ‘अहिले मिति सरेपछि मनाङ आउन तयार भएको हो ।’ उनका अनुसार मनाङलाई भदौ २२ मा खेल्न मिल्नेगरी तालिका मिलाइएको छ । क्याम्पाचौरमा हुने प्रतियोगितामा मनाङसहित १० टिमले भाग लिनेछन् । ‘पाँच दिनदेखि मैदान सम्याउने कार्य जारी छ,’ जेसिजका प्रचार समिति संयोजक अर्जुन अधिकारीले भने, ‘एकातिर वाटरप्रुभ टेन्ट र अर्कोतिर कुर्सी राख्ने छौं ।’ मनाङ, फ्रेन्ड्स क्लब, त्रिभुवन आर्मी क्लब, एपीएफ, नेपाल पुलिस र हिमालयन शेर्पासहित क्षेत्रीय स्तरका टिममा चितवन–११, पोखरा–११, झापा–११, विजय युथ क्लब हेटौंडाले प्रतिस्पर्धा गर्ने छन् । जेसिज कप विजेताले ३ लाख ५० हजार र उपविजेताले १ लाख ७५ हजार रुपैयाँ पुरस्कार जित्ने छन् । दैनिक प्लेयर अफ द म्याच हुनेले ५ हजार तथा उत्कृष्ट खेलाडी, सर्वाधिक गोलकर्ता, उत्कृष्ट गोलरक्षक र फेयर प्ले टिमले १०–१० हजार पाउने छन् । गत वर्ष कात्तिकमा सम्पन्न टुबोर्ग विकास रनिङ सिल्ड आमन्त्रण फुटबलको पुरस्कार राशि ३ लाख र गत वर्ष साउनमा सम्पन्न चौथो नेपाल कप फुटबल विजेताको पुरस्कार ३ लाख रुपैयाँमात्र थियो । 